Lesersbrief: My stuiwer oor Angus Buchan se 1 miljoenDs. Marnix Boersema. Foto: Verskaf. Ds. Marnix Boersema van Graaff-Reinet skryf: Oor Angus Buchan as persoon wil ek nie veel sê nie. Ek het heelwat positiewe en negatiewe reaksies oor hom en MMC raakgelees. Ek dink die wysheid van Gamaliël in Handelinge 5:38, 39 is hier van toepassing: “Bly weg van hierdie manne en laat hulle staan; want as hierdie voorneme of hierdie werk uit mense is, sal dit vernietig word; maar as dit uit God is, kan julle dit nie vernietig nie – dat dit nie miskien bevind word dat julle selfs teen God stry nie.” So, as dit God self is wat hierdie dinge in mense se harte bewerk – laat ek dan die laaste een wees wat in sy pad staan. En as dit uit mense is en nie van God nie; as Angus ŉ valse profeet is, dan berus ek my by die seker feit dat sy werk “vernietig sal word”. Almal gons oor Saterdag 22 April, maar wat van Sondag die 23ste? Dít is waaroor dit vir my gaan. Gaan jy ook 23 April in die kerk vir die erediens wees? In Hosea 6:6 sê die Here Hy “het ŉ behae in liefde en nie in offerande nie, en in kennis van God meer as in brandoffers”. Gebed en bekering gaan saam soos vinkel en koljander – die een kan nie sonder die ander nie. Ons kan nie vra en pleit vir ŉ mooi toekoms, maar ons weier om God te leer ken en in liefde vir Hom te groei nie (2 Kronieke 7:14). As die Here ŉ wonder in hierdie land bewerk, dan sal dit die wonder van bekering wees. Bid vir bekering! Is die kennis en liefde van God vir jou belangriker as ŉ rooskleurige toekoms? Die Here het ŉ behae in liefde en nie noodwendig in massagebedsdae nie, en in kennis van God meer as in MMC.